Michelangelo a realizat o versiune mult mai mică în ulei pe pânză a frescei sale epice din Capela Sixtină, „Judecata de Apoi”, a declarat marţi experta în artă renascentistă Amel Olivares, înainte de prezentarea concluziilor la care a ajuns după opt ani de cercetări efectuate asupra unei picturi păstrate la Geneva, informează ANSA.
„Este o mică ‘Judecată de Apoi’, cu Hristos Judecătorul şi celelalte figuri din celebra frescă pe care o putem admira în Capela Sixtină, realizată de Michelangelo Buonarroti în ulei pe pânză, singurul exemplu în care maestrul a folosit această tehnică”, a spus Amel Olivares, care a realizat această cercetare alături de un alt istoric de artă, monseniorul Jose Manuel del Rio Carrasco.
Amel Olivares crede că Michelangelo i-a dăruit pictura „Judecata de Apoi”, păstrată la Geneva şi ale cărei urme s-au pierdut timp de peste 100 de ani, artistului Alessandro Allori, care a folosit-o ca model pentru lucrarea sa din Bazilica Santissima Annunziata din Florenţa.
Acest expert în artă renascentistă a spus că lucrarea, care are dimensiunile de 96,52 cm x 81,28 cm şi care se află într-o stare excelentă de conservare, prezintă câteva dintre aspectele frescei din Capela Sixtină, cum ar fi reprezentarea „îndrăzneaţă” pentru acea epocă a lui Hristos, care a fost pictat fără barbă.
Pictura şi-a schimbat proprietarul de multe ori de-a lungul secolelor şi a fost restaurată în 2015 de Antonio Casciani.
Amel Olivares a expus în faţa jurnaliştilor de la ANSA o avanpremieră a rezultatelor cercetărilor sale înainte de a le prezenta la Asociaţia Presei Străine din Roma.